## DOKUMENTI KONSULTATIV

**Për draftin “Për një shtesë në ligjin nr. 7895, datë 27.1.1995, “Kodi Penal i Republikës së Shqipërisë”, të ndryshuar”**

|  |
| --- |
| Ministria e Drejtësisë, në kuadër të procesit të konsultimit të projektligjit “Për një shtesë në ligjin nr. 7895, datë 27.1.1995, “Kodi Penal i Republikës së Shqipërisë”, të ndryshuar”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore.  |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 13 shtator 2022. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e e-mailit të koordinatorit për konsultimin publik alma.dylgjeri@drejtesia.gov.al, si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Alma Dylgjeri, Koordinatore për konsultimin publik në Ministri: alma.dylgjeri@drejtesia.gov.al |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 13 shtator 2022.  |

**Sfondi i propozimit legjislativ**

|  |
| --- |
| Qeveria shqiptare ka ndërmarrë një proces gjithëpërfshirës të Këshillimit Kombëtar për Shqipërinë. Një ndër pyetjet drejtuar qytetarëve konsistonte në çështjen nëse duhen ashpërsuar dënimet për personat përsëritës në kryerjen e krimeve të rënda kundër personit, duke e dyfishuar dënimin për ta dhe duke hequr të drejtën e gjykimit të shkurtuar për autorët që kryejnë dhunë në familje dhe krime ndaj fëmijëve (pyetja nr. 2). Si bazë arsyetuese për përcaktimin e kësaj pyetjeje, është parashikuar se kjo masë garanton që autorët përsëritës të krimeve të rënda kundër personit të marrin dënime edhe më të ashpra se ato që parashikojnë ligjet në fuqi, ndërkohë që personat që ushtrojnë dhunë në familje dhe krime kundër fëmijëve të mos kenë mundësi të përfitojnë ulje dënimi prej gjykimit të shkurtuar.Në këtë kuadër, pas vlerësimit pozitiv të këtij pyetësori, është ndërmarrë nisma për ashpërsimin e dënimeve penale për të dënuarit përsëritës për krime të kryera me dashje duke shtuar një parashikim në ligjin nr. 7895, datë 27.1.1995, “Kodi Penal i Republikës së Shqipërisë”, të ndryshuar”. Nëpërmjet këtij projektligji synohet parandalim i posaçëm i për uljen e nivelit të kriminalitetit për krimet e kryera me dashje nga persona të cilët janë dënuar më parë po për një krim të kryer me dashje. Në rastin e krimeve të kryera me dashje nga të dënuarit përsëritës, dënimit të përcaktuar nga dispozita përkatëse i shtohet edhe dënimi shtesë, i cili varet nga lloji i krimit të ri të kryer, kohëzgjatjes mes kryerjes së veprave penale, faktit nëse vepra e re penale kryhet para apo pas përfundimit të dënimit të mëparshëm si dhe faktit nëse autori është dënuar më parë si përsëritës në kryerjen e krimeve me dashje.  |

**Propozimet**

|  |
| --- |
| Projektligji përmban në total 1 (një) dispozitë, përmbajtja e të cilës parashtrohet si vijon:Pas nenit 50 shtohet neni 50/1 me përmbajtje si më poshtë:*“Neni 50/1****Shtimi i dënimit për përsëritësit për krime të kryera me dashje***1. *Në caktimin e dënimit për personat përsëritës, gjykata mban parasysh nëse autori ka kryer krim të njëjtë me krimin e mëparshëm, nëse krimet janë kryer për të njëjtat motive, kohën e kaluar nga caktimi i dënimit të mëparshëm, apo nga dënimi i ekzekutuar ose i falur.*
2. *Në rastin kur personi, pasi është dënuar më parë për një krim të kryer me dashje, kryen një tjetër krim me dashje, gjykata mund të shtojë masën e dënimit me një të tretën e dënimit të krimit të ri të kryer me dashje.*
3. *Dënimi mund të shtohet deri në një të dytën në rastet kur:*

*a) krimi i ri i kryer, me dashje, është i së njëjtës natyrë;**b) krimi i ri me dashje është kryer gjatë apo gjatë kohës në të cilën i dënuari vullnetarisht i shmanget ekzekutimit të dënimit;**c) krimi i ri, me dashje, është kryer brenda pesë viteve nga përfundimi i ekzekutimit të dënimit të mëparshëm.*1. *Nëse ekzistojnë disa nga rrethanat e përmendura në paragrafin e tretë të këtij neni, gjykata mund të shtojë dënimin me një të dytën e tij.*
2. *Në rastin kur autori kryen tjetër krim me dashje, pasi është cilësuar më parë si përsëritës, dënimi mund të shtohet me gjysmën e tij në rastet e parashikuar nga paragrafi i dytë dhe me dy të tretat në rastet e parashikuar nga paragrafi i tretë. Në rastet kur janë kryer krimet e parashikuar nga nenet 76, 77, 78, 78/a, 79, 79/a, 79/b, 79/5, 100, 101, 102, 102/a, 103, 104, 105, 106, 107/a, 108, 108/a, 109, 109/a, 110/a, 110/b, 114/2 kur vepra kryhet me të mitur, 117, 128/b, 130/a paragrafët 3 dhe 4, 139, 140, 141, 219, 220, 221, 230, 230/a, 234/1a, 234/b, 278, paragrafët 1, 5, 6, 278/a, 283, paragrafët 2 dhe 3, 283/a, 284/a, 284/c, paragrafët 2 dhe 3, 333, 333/a të këtij kodi, gjykata mund të shtojë dënimin me jo më pak se një të tretën e dënimit të krimit të ri të kryer me dashje.*
3. *Shtimi i dënimit për efekt të cilësimit të autorit si përsëritës nuk mund të kapërcejë kufirin më të lartë të parashikuar në ligj për llojin e dënimit të dhënë.*
 |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:* A mendoni se nëpërmjet parashikimeve të këtij ligji mbi ashpërsimin e dënimeve do të ulin ndjeshëm kriminalitetin nga persona të dënuar më parë me vendime gjyqësore të formës së prerë për krime të kryera me dashje?
* A mendoni se ka elementë të tjerë që duhet të përfshihen në projektligj, sa i takon mekanizmave mbi caktimin e dënimit për të dënuarit përsëritës?
 |